Секундитху яхурикъуакъым
КъБР-м самбэмкIэ пашэныгъэр къыщыхьынымкIэ ныбжьыщIэхэм я зэхьэзэхуэ Бахъсэн къалэ дэт сабий-ныбжьыщIэ спорт школ №1-м щекIуэкIащ. Абы кърихьэлIащ Къэбэрдей-Балъкъэрымрэ Ставрополь краймрэ я спортсмен 200-м нэблагъэ.
Бахъсэн спорт школым и гъэсэнхэу 2001 — 2002 гъэхэм къалъхуахэм зэпеуэм ехъулIэныгъэхэр щызыIэрагъэхьащ. Куржы Алий (кг 29-рэ), Мэш Мухьэмэд (кг 34-рэ), Ташу Ибрэхьим (кг 42-рэ), Къанкъул Астемыр (кг 50) сымэ япэ увыпIэхэр къахьащ. Жанкъазий Мухьэмэд (кг 29-рэ), ГъукIэлI Марат (кг 38-рэ), Ташу Сэлим (кг 38-рэ) сымэ ещанэ хъуащ.
2003 — 2004 гъэхэм къалъхуа ныбжьыщIэхэм я деж я хьэлъагъ елъытауэ япэ увыпIэхэр къыщахьащ Цей Анзор, Куржы Алим, Дэрогуэ Ильяс сымэ. Нэгъуей Темыр, Бабыгуей Рэмэзан, Уэщхъун Алий сымэ етIуанэ увыпIэр къахьащ. Фаткулаев Алимбэч, Унэж Имран, Хьэжмэт Аслъэн, Ярыгин Егор, ЗэкIурей Къаплъэн, Щауэ Марат, Тау Артур, ЕхъулIэ Тамерлан, Быф Идар сымэ ещанэ хъуащ.
Саугъэт щхьэхуэхэр къыхуагъэфэщащ Мэш Мухьэмэд, Куржы Алий, Ярыгин Егор сымэ. Бахъсэн самбистхэм я хьэрхуэрэгъухэр хагъэщIэным яхуримыкъуар секундитхущ.
Спортсменхэр зэхьэзэхуэм хуагъэхьэзыращ тренерхэу Уэщхъун Башир, Къарэмышэ СулътIан, ПкIэнашэхэ Русланрэ Беслъэнрэ.
